Fredag aften har to deltagere forladt konkurrencen. Begge blev klappet ned af pælene.

Alle fem var med, da sidste års rekord på 30 timer og 31 minutter på pælene blev slået, men ikke lang tid efter smed to af deltagerne håndklædet i ringen. Kort før klokken 22.00 var det Anna-Katrine Nordenbæk, der for sidste gang trådte ned fra pælen med store smerter. Deltagerne bliver løbende tilset af en livredder, og det var efter flere samtaler med ham, at Anna-Katrine Nordenbæk til sidst forlod konkurrencen. En time senere var det Jesper Revsbech Andersen, der hoppede af pælen, og han fik straks en velfortjent øl. Jesper Revsbech Andersen satser på at blive i Aabybro og heppe på de tre tilbageværende pælesiddere indtil konkurrencen slutter lørdag klokken 15.00 - men det bliver altså fra en blød lænestol og ikke længere en pæl, at han kommer til at følge resten af konkurrencen. Jesper Revsbech Andersen er tilfreds med at have klaret mere end et døgn på pælen, men til sidst kunne kroppen og særligt benene ikke klare mere. - De er okay nu, efter de er kommet ned, siger han.